AFGØRELSE Nr. 1/96 TRUFFET AF ASSOCIERINGSRÅDET associeringen mellem De Europæiske Fællesskaber og deres medlemsstater på den ene side og Republikken Ungarn på den anden side den 16. juli 1996 om ændring af afgørelse nr. 1/94 om fastsættelse af Associeringsrådets forretningsorden ved oprettelse af et rådgivende paritetisk udvalg (96/462/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side (1), særlig artikel 109, og

ud fra følgende betragtninger:

Dialogen og samarbejdet mellem erhvervs- og interesseorganisationer i Det Europæiske Fællesskab og i Ungarn kan bidrage væsentligt til udviklingen af forbindelserne mellem dem;

det synes formålstjenligt at lade dette samarbejde foregå mellem medlemmerne af De Europæiske Fællesskabers Økonomiske og Sociale Udvalg og repræsentanterne for Nationalrådet for Ungarns Interesseorganisationer ved at oprette et rådgivende paritetisk udvalg;

associeringsrådets forretningsorden, der er fastsat ved associeringsrådets afgørelse nr. 1/94 (2), bør derfor ændres -

TRUFFET FØLGENDE AFGØRELSE:

Artikel 1

Associeringsrådets forretningsorden suppleres med følgende artikler:

»Artikel 6

Rådgivende paritetisk udvalg

Der oprettes et rådgivende paritetisk udvalg, som har til opgave at fremme dialogen og samarbejdet mellem erhvervs- og interesseorganisationer i Det Europæiske Fællesskab og i Ungarn. Denne dialog og dette samarbejde omfatter alle økonomiske og sociale aspekter af relationerne mellem Fællesskabet og Ungarn i forbindelse med Europaaftalens gennemførelse. Udvalget udtaler sig om de spørgsmål, der opstår inden for disse områder.

Artikel 17

Det rådgivende paritetiske udvalg sammensættes af seks repræsentanter for De Europæiske Fællesskabers Økonomiske og Sociale Udvalg og seks repræsentanter for Nationalrådet for Ungarns Interesseorganisationer, som repræsenterer samfunds- og erhvervskredse i Ungarn.

Det rådgivende paritetiske udvalg udfører sine aktiviteter efter høring af Associeringsrådet eller på eget initiativ.

Valget af medlemmer bygger på det princip, at det rådgivende paritetiske udvalg så nøjagtigt som muligt skal være en afspejling af de forskellige erhvervs- og interesseorganisationer både i Det Europæiske Fællesskab og i Ungarn.

Det rådgivende paritetiske udvalgs formandskab varetages i fællesskab af et medlem af De Europæiske Fællesskabers Økonomiske og Sociale Udvalg og af et medlem fra Ungarn.

Det rådgivende paritetiske udvalg fastlægger sin egen forretningsorden.

Artikel 18

De Europæiske Fællesskabers Økonomiske og Sociale Udvalg på den ene side og erhvervs- og arbejdsmarkedsrepræsentanterne i Nationalrådet for Ungarns Interesseorganisationer på den anden side afholder hver især de udgifter til personale, rejse- og dagpenge samt til porto og telekommunikation, som deltagelsen i møder i det rådgivende paritetiske Udvalg og dettes arbejdsgrupper medfører.

Udgifter i forbindelse med tolkning under møder, oversættelse og fremstilling af dokumenter afholdes af Det Økonomiske og Sociale Udvalg med undtagelse af udgifter til tolkning og oversættelse til eller fra Ungarsk, som afholdes af erhvervs- og arbejdsmarkedsrepræsentanterne i Nationalrådet for Ungarns Interesseorganisationer.

Udgifter i forbindelse med den praktiske afholdelse af møder afholdes af den part, som er vært for møderne.«

Artikel 2

Denne afgørelse træder i kraft den første dag i den anden måned efter vedtagelsen.

Udfærdiget i Bruxelles, den 16. juli 1996.

På Associeringsrådets vegne

D. SPRING

Formand

(1) EFT nr. L 347 af 31. 12. 1993, s. 2.

(2) EFT nr. L 242 af 17. 9. 1994, s. 23.